Anklager hjelpeorganisasjon for å støtte Hamas: – Timingen er ikke tilfeldig
Flere land har stanset støtten til hjelpeorganisasjonen for palestinske flyktninger. – Enormt dramatisk, sier norsk ekspert. 12 ansatte i hjelpeorganisasjonen UNRWA skal, ifølge en av rådgiverne til Israels statsminister, ha vært involvert i Hamas-angrepet 7. oktober. Denne dagen eksploderte en av verdens lengste konflikter da Hamas angrep Israel. Massakrene kostet 1.200 mennesker livet. – At flere land trekker støtten er enormt dramatisk, spesielt for innbyggerne i Gaza, sier førsteamanuensis Kjersti G. Berg ved Høyskolen NLA. Hun er også tilknyttet forskningsinstituttet Chr. Michelsen. UNRWA er FNs hjelpeorganisasjon for palestinske flyktninger i Midtøsten. Mesteparten, så mye som 80 prosent, av nødhjelpen inn til Gaza kommer via dem. – Dette vil ramme alle som trenger nødhjelp. UNRWA er en livline for palestinere i Gaza. Dette kommer på det verst tenkelige tidspunkt. Timingen er nok ikke tilfeldig, sier Berg. Norge trekker ikke støtten Ti land har sagt de midlertidig vil stanse utbetalingene til hjelpeorganisasjonene mens granskingen pågår. Ifølge utenriksminister Espen Barth Eide (Ap) vil Norge fortsette å sende penger til organisasjonen. UNRWA har eksistert i 75 år. Den største frykten er at giverne trekker seg. – De er den aller største og viktigste humanitære organisasjonen i Gaza, sier Berg. I Gaza driver de mer enn flere hundre skoler og helsevesen, samt nødhjelp. Røde Kors og Redd Barna bistår også med nødhjelp i Gaza. – UNRWA er de eneste som tilbyr det som ligner statstjenester for flyktningene. Berg går så langt som å kalle det en «kollektiv avstraffelse» av alle som mottar nødhjelp. – 12 ansatte er faktisk lite. FN-sjef António Guterres ber innstendig landene som har stanset utbetalingene, om å garantere videre drift av organisasjonen. På en knivsegg av kollaps Berg har tatt doktorgrad på arbeidet hjelpeorganisasjonen gjør og har besøkt flere av flyktningleirene de driver.  – Konsekvensen vil være dramatiske for de som i dag er avhengige av nødhjelp i et krigsherjet Gaza, men også ellers i regionen. UNRWA tilbyr helt basale, grunnleggende helsetjenester. Et angrep på dem er et angrep på grunnleggende menneskerettigheter, sier hun. FN-toppen Francesca Albanese sa søndag at stans i støtten til UNRWA er kollektiv avstraffelse av millioner av mennesker. Via plattformen Whatsapp har Berg i helgen hatt kontakt med et 80-talls kolleger i Europa som alle forsker på krigen i Gaza. Dette har de diskutert: – At dette er en måte å slå beina under hjelpeorganisasjonen på. Og indirekte slå beina under kjennelsen som kom fredag, fra den internasjonale domstolen i Haag. Dette var nok planlagt, sier Berg. – Bistand blir brukt som våpen i den pågående konflikten. Israel er anklaget for folkemord i Gaza. Fredag ble det klart at domstolen åpner sak mot Israel og krever hastetiltak. Berg tror formålet med anklagene er å forsøke å ta bort oppmerksomheten fra denne saken ved å «delegitimere UNRWA». – Hjelpeorganisasjonen har balansert på en knivsegg av økonomisk kollaps de siste årene. Konsekvensen kan i verste fall bli at de ikke overlever. Og hvem skal da gi dem tjenestene de utfører? Kan trolig ha skjedd Berg tviler ikke på at påstandene om deltagelse i Hamas-angrepet kan være sanne. – En del av befolkningen støtter Hamas. Dette er konsekvensen av å operere et sted der slike ideer eksisterer.  Hun påpeker at konflikten har vært langvarig. Det er ifølge henne dokumentert at de har klart å slå kraftig ned på mange episoder. – Under krig og konflikter kan humanitære organisasjoner komme under press utenfra, fra væpnede grupper. Så gitt den vanskelige konteksten er dette veldig lite i den store sammenhengen, sier hun. – Men UNRWA tar det veldig alvorlig. Ber UNRWA-sjefen om å gå av UNRWA har 13.000 ansatte i Gaza. Ni av de tolv ansatte som skal ha vært involvert i angrepet, er nå sagt opp. Ifølge UNRWA-sjef Philippe Lazzarini er det iverksatt etterforskning av dem. – De sjokkerende påstandene kommer samtidig som mer enn 2 millioner mennesker i Gaza er avhengig av hjelp, som vi har gitt siden krigen startet, sa han lørdag. Israels utenriksminister har bedt Lazzarini gå av. 130 av hjelpeorganisasjonens ansatte er drept siden oktober, ifølge UNRWA. – Hvorfor har ikke UNRWA motsatt seg påstandene? – Trolig fordi de har vært under et ekstremt hardt press i flere år. Da Donald Trump kuttet all amerikansk bistand til organisasjonen i 2018 førte det til en ekstrem krise for dem. Siden den gang har de levd med fare for kollaps rett bak seg. De har levd fra måned til måned, og ikke visst om de kan utbetale de ansatte lønn neste gang, sier Berg.
Flere land har stanset støtten til FNs hjelpeorganisasjon for palestinske flyktninger, UNRWA.  Det skjer etter påstander om at 12 ansatte var involvert i Hamas-angrepet 7. oktober mot Israel Norge har ikke trukket støtten, men mange land har gjort det midlertidig mens gransking pågår. 